text: 'ডিজিটাল পদ্ধতি ব্যবহার করে প্রশ্নপত্র ফাঁস রোধ করা সম্ভব' – সোনার দেশ
  সংরক্ষিত আসনে রাজশাহী- চাঁপাই থেকে ফরম তুলেছেন ১৬ নারী
  'ডিজিটাল পদ্ধতি ব্যবহার করে প্রশ্নপত্র ফাঁস রোধ করা সম্ভব'
  ডিজিটাল পদ্ধতি ব্যবহার করে প্রশ্নপত্র ফাঁস রোধ করা সম্ভব বলে অভিমত দিয়েছেন ডাক, টেলিযোগাযোগ ও তথ্য প্রযুক্তিমন্ত্রী মোস্তাফা জব্বার। তবে পরীক্ষা পদ্ধতি, প্রশ্নপত্র প্রণয়ন ও শিক্ষার্থী মূল্যায়নে পরিবর্তন আনতে হবে বলে উল্লেখ করেন তিনি। গতকাল বুধবার (১৪ ফেব্রুয়ারি) বিকালে সচিবালয়ে মন্ত্রণালয়ের সম্মেলন কক্ষে তিনি এ মন্তব্য করেন।
  মোস্তাফা জব্বার বলেন, 'প্রচলিত পদ্ধতিতে আমরা যে পরীক্ষা গ্রহণ করি, প্রশ্ন তৈরি করি এবং প্রশ্ন তৈরি করা থেকে যে প্রক্রিয়ায় প্রশ্নটি পরীক্ষাকেন্দ্রে পৌঁছায়, এই প্রক্রিয়াটি দীর্ঘদিন যাবত এভাবেই পরিচালিত হয়ে আসছে। এতে এত মানুষ যুক্ত যে পুরো প্রক্রিয়াটির মধ্যে নিশ্চিদ্র নিরাপত্তা দেওয়া যে কারও জন্যই বড় চ্যালেঞ্জ। এটা সত্যি সত্যিই দূরুহ। চার-পাঁচ জন মানুষ থাকলে যে নিরাপত্তা দেওয়া সহজ, বেশি মানুষ থাকলে সেটা সহজ নয়।'
  তিনি বলেন, 'বাংলাদেশ তথ্যপ্রযুক্তির যুগে প্রবেশ করেছে ২০০৯ সালে। তখন থেকে আমাদের এখানে ইন্টারনেট ব্যবহারকারীর সংখ্যায় বিস্ফোরণ ঘটেছে। সে জায়গায় যে পরিমাণ নিরাপত্তা ব্যবস্থা গড়ে ওঠা উচিত ছিল, সেইভাবে এখনও গড়ে উঠেনি। তবে ভালো দিক যে, আমরা আইনগত অবকাঠামোগত দিক থেকে শুরু করে আইনÍশৃঙ্খলা বাহিনীর সক্ষমতা তৈরি করা, ফরেনসিক ল্যাব তৈরি করা ইত্যাদি কাজ করেছি। ডিজিটাল নিরাপত্তা আইন পাস হলে একটা এজেন্সি গঠন করতে পারবো। এসব কাজ খুব দ্রুতগতিতে করার চেষ্টা করছি। আমরা চ্যালেঞ্জটা বুঝতে পারছি এবং চ্যালেঞ্জ মোকাবিলার সক্ষমতা সরকারের আছে।'-বাংলা ট্রিবিউন